梁園吟
作者：李白
朝代：唐

paragraphs: 我浮黃雲去京闕，挂席欲進波連山。
天長水闊厭遠涉，訪古始及平臺間。
平臺爲客憂思多，對酒遂作梁園歌。
却憶蓬池阮公詠，因吟淥水揚洪波。
洪波浩蕩迷舊國，路遠西歸安可得。
人生達命豈暇愁，且飲美酒登高樓。
平頭奴子搖大扇，五月不熱疑清秋。
玉盤楊梅爲君設，吳鹽如花皎白雪。
持鹽把酒但飲之，莫學夷齊事高潔。
昔人豪貴信陵君，今人耕種信陵墳。
荒城虛照碧山月，古木盡入蒼梧雲。
粱王宮闕今安在？枚馬先歸不相待。
舞影歌聲散綠池，空餘汴水東流海。
沈吟此事淚滿衣，黃金買醉未能歸。
連呼五白行六博，分曹賭酒酣馳輝。
歌且謠，意方遠，東山高臥時起來，欲濟蒼生未應晚。